Stjórn körfuknattleiksdeildar Snæfells hefur endurnýjað þjálfarasamning við Inga Þór Steinþórsson til ársins 2016 . Ingi Þór hefur þjálfað bæði meistaraflokk karla og kvenna síðustu árin og mikil ánægja eru með störf hans , en bæði liðin eru komin í úrslitakeppni Íslandsmótsins og ætla sér þar stóra hluti . Í tilkynningu frá Snæfelli segir m.a. að öllum sé ljóst að koma Inga Þórs og fjölskyldu til Snæfells á sínum tíma hafi verið himnasending fyrir félagið . „ Metnaður okkar í Snæfell er mikill og ætlum við okkur að vera áfram í hópi bestu liða á Íslandi , bæði hjá stelpum og strákum . Til þess verðum við áfram sem hingað til að vera samstillt og dugmikil , “ segir m.a. í tilkynningunni frá stjórn Snæfells en þar er einnig vikið að allri umgjörð í kringum körfuboltann í Hólminum . „ Eins og við vitum þurfa öll litlu púslin að vera í lagi til að stóra myndin verði viðunandi og helst örlítið meir . Við þurfum alvöru fólk í allar stöður , innan sem utan vallar . Þjálfarateymið verður að vera samstillt , stjórnin skipuð áhugasömu fólki sem tilbúin eru í miklar fórnir sem og allir aðrir starfsmenn félagsins . Þá verða stuðnings - sem og styrktaraðilar að vera mjög meðvitaðir um sitt verkefni og mæta á sem flesta leiki okkar liða . Allir þessir þættir hafa verið sérstaklega skoðaðir undanfarnar vikur á þessum tímamótum þegar að við erum að undirbúa úrslitakeppnina og um leið næsta keppnistímabil , “ segir einnig í tilkynningunni frá Snæfelli .